Sparte 975 millioner på streiken
Arbeidsgiver har spart 75 millioner kroner daglig på streiken. Det opplyser forhandlingsleder Per Kristian Sundnes i Kommunenes Sentralforbund (KS) til VG Nett. Han understreker at dette ikke er et endelig regnestykke og at kommunene kan ha tapt inntekter blant annet på foreldrebetaling i barnehager. - Å streike i offentlig sektor rammer ikke arbeidsgiver på samme måte som i det private, sier Sundnes. Streiken har vart i 13 dager, fra 24. mai. Dermed sparer kommunene svimlende 975 millioner kroner på streiken. - Noen kommuner har spart penger, men andre har ikke spart noe som helst. Dessuten har ikke kommunene vært glade for at det har vært streik. Så fokuset har vært på å få slutt på streiken, sier Sundnes. Han opplyser at avstanden i utgangspunktet mellom hva kommunene var villige til å tilby, og hva de streikende fikk heller ikke var svimlende. I mars var KS villig til å tilby de streikende et tillegg på 2,2 prosent, eller 887 kroner og femti øre mer i måneden til en gjennomsnittlig kvinnelig kommunearbeider, som ifølge beregninger fra Statistisk Sentralbyrå tjente 35.500 kroner. Med økningen til 2,7 prosent har de streikende fått 71 kroner mer i timen. I tillegg kommer lokale tillegg. - Dette er et taktisk utgangspunkt, sier Sundnes, som understreker at kommunene også var forberedt på å strekke seg lenger, hvis fagforeningene hadde vært mer forhandlingsvillige. Men han understreker at KS er mindre fornøyd med de rause minstelønntilleggene som er gitt til en rekke lønnsgrupper.UNIO som representerer ansatte i kommunene med høyere utdanning trekker frem nettopp disse tilleggene som viktige for deres medlemmer. Der jubler man for tillegg for høyere utdannede. - Våre medlemmer får et gjennomsnittlig tillegg på 20.000 kroner. 40 prosent av lektorene får over 30.000, jubler leder for Utdanningsforbundet, Mimi Bjerkestrand.Leder i YS kommune Gunn Olander viser til at også deres medlemmer har fått uttelling. Blant annet får faglærte et løft på inntil 18.800 kroner. -Det har vært viktig for våre medlemmer. Dermed blir det mer attraktivt for ufaglærte kommuneansatte å ta fagbrev. Fra og med 6. juni får alle de fire organisasjonene et generelt tillegg på 2,7 prosent, minimum 12.000 kroner. Helgetillegget økes til 50 kroner timen og minstelønnssatsene heves. Det er satt av en lokal pott på 1,2 prosent som skal forhandles om lønnstillegg lokalt. Tilleggene gis fra og med 1. august. Oppgjøret har en total ramme på 4,07 prosent, det samme som i oppgjøret i staten.Nå kommer søppeltømmere, sykepleiere, hjelpepleiere, fysio- og ergoterapeuter, lærere og barnehageansatte tilbake på jobb i morgen, onsdag. Streiken fortsetter foreløpig i Oslo, til tross for håp om en løsning. Etter det VG Nett får opplyst satt partene ved midnatt fortsatt i møter, natt til onsdag. Streiken i staten, som blant annet berører politiet og universitetene, fortsetter også. Det samme gjør vekterstreiken. Oslo kommune er eget tariffområde og venter tradisjonelt på at både staten og de andre kommunene er ferdige.
Arbeidsgiverne er som vanlig ufrivillige vinnere i lønnsoppgjøret i kommunal sektor.